**บทที่ 1**

**บทนำ**

**ภูมิหลัง**

ในสังคมโลกปัจจุบัน การเรียนรู้ภาษาต่างประเทศ มีความสำคัญและจำเป็นอย่างยิ่งในชีวิตประจำวัน เนื่องจากเป็นเครื่องมือสำคัญในการติดต่อสื่อสาร การศึกษา การแสวงหาความรู้ การประกอบอาชีพ การสร้างความเข้าใจเกี่ยวกับวัฒนธรรมและวิสัยทัศน์ของชุมชนโลก และตระหนักถึงความหลากหลายทางวัฒนธรรมและมุมมองของสังคมโลก นำมาซึ่งมิตรไมตรี ความร่วมมือกับประเทศต่างๆ ช่วยพัฒนาผู้เรียนให้มีความเข้าใจตนเองและผู้อื่นดีขึ้นได้เรียนรู้และเข้าใจความแตกต่างของภาษา วัฒนธรรม ขนบธรรมเนียม ประเพณี การติดต่อสังคม เศรษฐกิจ การเมือง การปกครอง ให้มีเจตคติที่ดีต่อการใช้ภาษาต่างประเทศ สามารถใช้ภาษาต่างประเทศเพื่อการสื่อสารได้ รวมทั้งเข้าถึงองค์ความรู้ต่างๆได้ง่าย กว้างขวางมีวิสัยทัศน์ในการดำเนินชีวิต (กระทรวงศึกษาธิการ. 2551 : 220 ; พรรณพิมล เทศถมทรัพย์. 2555 : 14) หลักสูตรแกนกลางการศึกษาขั้นพื้นฐาน พุทธศักราช 2551 ได้กำหนดกรอบสาระและมาตรฐานการเรียนรู้ของการศึกษาขั้นพื้นฐานรวมทั้งมาตรฐานการเรียนรู้แต่ละช่วงชั้นไว้มุ่งพัฒนาผู้เรียนทุกคน ซึ่งเป็นกำลังของชาติ ให้เป็นมนุษย์ที่มีความสมดุลทั้งด้านร่างกาย ความรู้ คุณธรรม มีจิตสำนึกในความเป็นพลเมืองไทย และเป็นพลโลกยึดมั่นในการปกครองตามระบอบประชาธิปไตย อันมีพระมหากษัตริย์ทรงเป็นประมุข มีความรู้และทักษะพื้นฐาน รวมทั้งเจตคติที่จำเป็นต่อการศึกษาต่อ การประกอบอาชีพ และการศึกษาตลอดชีวิตโดยมุ่งเน้นผู้เรียนเป็นสำคัญบนพื้นฐานความเชื่อว่า ทุกคนสามารถเรียนรู้และพัฒนาตนเองได้เต็มตามศักยภาพ ซึ่งการพัฒนาผู้เรียนให้บรรลุตามมาตรฐานการเรียนรู้ที่กำหนดนั้น จะช่วยให้ผู้เรียนเกิดสมรรถนะสำคัญ 5 ประการ คือ ความสามารถในการสื่อสาร ความสามารถในการคิด ความสามารถในการแก้ปัญหา ความสามารถในการใช้ทักษะชีวิต และความสามารถในการใช้เทคโนโลยี (กระทรวงศึกษาธิการ. 2551 : 4 – 7)

จากรายงานผลการทดสอบ O – NET ของสำนักงานทดสอบการศึกษาแห่งชาติประจำปีการศึกษา 2555 ของนักเรียนชั้นประถมศึกษาปีที่ 6 ทั่วประเทศ ในรายวิชาภาษาอังกฤษ มีจำนวนนักเรียนผู้เข้าสอบ จำนวน 773,015 คน พบว่า คะแนนผลการสอบวิชาภาษาอังกฤษ ค่าเฉลี่ยรวมระดับประเทศเท่ากับร้อยละ 36.99 มีคะแนนสูงสุดร้อยละ 100 คะแนนต่ำสุดร้อยละ 0 ส่วนเบี่ยงเบนมาตรฐานร้อยละ 17.32 ค่ามัธยฐานร้อยละ 32.50 และค่าฐานนิยมร้อยละ 27.50 และในระดับสำนักงานเขตพื้นที่การศึกษาประถมศึกษาบึงกาฬ ผลการสอบ 0 – NET ประจำปีการศึกษา 2555 คะแนนเฉลี่ยวิชาภาษาอังกฤษได้ค่าเฉลี่ยร้อยละ 31.94 มีคะแนนสูงสุดร้อยละ 90 คะแนนต่ำสุดร้อยละ 5 ส่วนเบี่ยงเบนมาตรฐานร้อยละ 11.90 ค่ามัธยฐานร้อยละ 30 และค่าฐานนิยมร้อยละ 30 (รายงานผลการทดสอบทางการศึกษาระดับชาติขั้นพื้นฐาน O – NET. ค่าสถิติโรงเรียนแยกตามรายวิชา : 1) จากข้อมูลดังกล่าวจะเห็นว่าคะแนนเฉลี่ยของผลสัมฤทธิ์ทางการเรียนวิชาภาษาอังกฤษของนักเรียนชั้นประถมศึกษาปีที่ 6 ทั้งระดับประเทศและระดับสำนักงานเขตพื้นที่การศึกษาประถมศึกษาบึงกาฬ อยู่ในระดับต่ำกว่าร้อยละ 50 ซึ่งถือว่าเป็นระดับที่ต่ำอย่างมีนัยสำคัญ นอกจากนี้ประเทศไทยกำลังก้าวเข้าสู่ประชาคมอาเซียน โดยการเปิดการค้าเสรีขึ้นในราวปี พ.ศ. 2558 อาเซียน หรือสมาคมประชาชาติแห่งเอเชียตะวันออกเฉียงใต้ (ASEAN : The Association of South East Asian Nation) ได้ก่อตั้งเมื่อวันที่ 8 สิงหาคม 2510 ประกอบไปด้วย ไทย อินโดนีเซีย มาเลเซีย ฟิลิปปินส์ สิงคโปร์ บรูไน ดารุสซาลาม เวียดนาม พม่า ลาว และกัมพูชา (รายงานประจำปี 2556 สหกรณ์ออมทรัพย์ครูหนองคาย จำกัด. 2556 : 128) ในการเตรียมความพร้อมสู่ประชาคมอาเซียน ทางสำนักงานเขตพื้นที่การศึกษาประถมศึกษาบึงกาฬ ได้ตระหนักถึงความสำคัญของการศึกษาในการเตรียมความพร้อมสู่ประชาคมอาเซียน AEC โดยให้สถานศึกษาในสังกัดได้ส่งเสริมสนับสนุนการเรียนการสอนภาษาอังกฤษให้มากขึ้น มีการจัดการศึกษาภาษาอังกฤษที่หลากหลาย ส่งเสริมครูให้มีการจัดกระบวนการเรียนการสอนเพื่อเตรียมความพร้อมสู่ประชาคมอาเซียน เพื่อยกระดับผลสัมฤทธิ์ทางการเรียนวิชาภาษาอังกฤษให้สูงขึ้นด้วย

(อัมพร พินะสา. 2556 : โอวาทงานวันครูแห่งชาติ) จากการสอบถามผู้ทรงคุณวุฒิ

ผู้เรียนถือว่ามีอิทธิพลต่อผลสัมฤทธิ์ทางการเรียนวิชาภาษาอังกฤษโดยตรงและมีความสำคัญต่อการจัดการเรียนการสอนเป็นอย่างมาก ครูจำเป็นต้องตระหนักว่าผู้เรียนมีสมรรถนะเพียงใดที่พร้อมสู่การเรียนรู้ เพื่อให้ผู้เรียนเกิดพฤติกรรมและทักษะตามที่ครูต้องการ โดย Benjamin S. Bloom (1956) (อ้างอิงใน ระวิวรรณ ศรีคร้ามครัน. 2539 : 53 – 55) กล่าวว่า การกำหนดจุดประสงค์รายวิชาและจุดประสงค์การเรียนรู้ เพื่อให้ผู้เรียนเกิดการรู้มีพฤติกรรมและทักษะตามที่ต้องการ ผู้สอนจะต้องทราบแนวทางการกำหนดพฤติกรรมการเรียนรู้ของผู้เรียน ซึ่งแบ่งออกเป็น 3 ด้าน ตามTaxonomy of Education Objective ดังนี้ ด้านแรก ด้านพุทธิพิสัย ได้แก่ ความรู้ ความเข้าใจ การนำไปใช้ การวิเคราะห์ การสังเคราะห์และการประเมินค่า ด้านที่สอง ด้านเจตพิสัย ได้แก่ ความรู้ การตอบสนอง การพิจารณาคุณค่า การจัดคุณค่า การแสดงคุณค่า และด้านสุดท้าย คือ ด้านทักษะพิสัย ได้แก่ การเลียนแบบ การดำเนินงาน การกระทำอย่างถูกต้อง การสร้างและเชื่อมโยงความสัมพันธ์ การมีพฤติกรรมในลักษณะธรรมชาติ และจากการที่ผู้เรียนมีความตั้งใจเรียน มีความสนใจ เอาใจใส่ต่อการเรียน การทำแบบฝึกหัด การหาความรู้เพิ่มเติมอย่างสม่ำเสมอ (จุฑาทิพย์ ชาติสุวรรณ์. 2548 : 19)มีเจตคติที่ดีต่อวิชาภาษาอังกฤษ ซึ่งเป็นพฤติกรรมหรือความรู้สึกทางบวกและลบ หรือเป็นกลาง (พรกมล ช่างทอง. 2551 : 42) มีความมานะบากบั่น พยายามที่จะเอาชนะความล้มเหลวต่างๆ เป็นผู้ที่ตั้งระดับความคาดหวังไว้สูง (พรรณี ช. เจนจิต. 2550 : 292) สิ่งเหล่านี้ทั้งหมดหากมีในตัวผู้เรียนจะทำให้ผู้เรียนมีผลสัมฤทธิ์ทางการเรียนที่สูงขึ้น

ครูผู้สอนก็นับว่ามีอิทธิพลเป็นอย่างมากต่อผลสัมฤทธิ์ทางการเรียนวิชาภาอังกฤษของผู้เรียน ครูจะต้องมีคุณภาพการสอนและความสามารถเข้าใจกระจ่างชัดในการเรียนการสอนให้เกิดกับผู้เรียน โดยจัดลำดับส่วนประกอบของเนื้อหา การอธิบาย การเสนอบทเรียนและกิจกรรมต่างๆให้ผู้เรียนเข้าใจกระจ่างชัด เข้าใจ สนุกกับการเรียน ก็จะส่งผลให้นักเรียนมีผลสัมฤทธิ์ทางการเรียนที่สูงขึ้น (อรทัย จันใด. 2553 : 44) และครูจะต้องเป็นผู้ที่มีบุคลิกภาพที่ดี ซึ่งเป็นลักษณะโดยรวมทั้งหมดของครู อาจจะสังเกตได้จากลักษณะท่าที ลักษณะสีหน้า การแก้ปัญหา ความรู้สึก การให้เหตุผล ที่มีอิทธิพลต่อผู้เรียนหรือผู้พบเห็น (สุธิดา พลเยี่ยม. 2549 : 22)

การจัดการเรียนการสอนในสถานศึกษาตามหลักสูตรการศึกษาขั้นพื้นฐานที่เน้นผู้เรียนเป็นสำคัญก็มีส่วนหนึ่งที่มีอิทธิพลต่อผลสัมฤทธิ์ทางการเรียนของผู้เรียน สภาพแวดล้อมนับว่าเป็นอีกปัจจัยหนึ่งที่มีอิทธิพลต่อผลสัมฤทธิ์ทางการเรียน การจัดสภาพของห้องเรียนทางด้านกายภาพหรือการตกแต่งห้องเรียนด้วยวัสดุตกแต่งเพื่อเป็นการจูงใจผู้เรียนให้มีความสนใจและตั้งใจเรียน เพื่อให้การเรียนประสบความสำเร็จ พรรณี ช. เจนจิต (2550 : 347 – 348) ได้เสนอองค์ประกอบบรรยากาศในชั้นเรียนเพื่อให้ครูได้นำไปใช้กับผู้เรียนให้เกิดการเรียนรู้อย่างมีประสิทธิภาพ ได้แก่ บรรยากาศที่ท้าทาย บรรยากาศที่อิสระ บรรยากาศซึ่งมีการยอมรับนับถือ บรรยากาศที่มีความอบอุ่น บรรยากาศแห่งการควบคุมและบรรยากาศแห่งความสำเร็จ และจากการสอบถามผู้ทรงคุณวุฒิเกี่ยวกับปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ในการที่ประเทศไทยก้าวสู่ประชาคมอาเซียน คาดว่าปัจจัยที่ทำให้ผลสัมฤทธิ์ทางการเรียนวิชาภาษาอังกฤษสูงหรือต่ำลงนั้นได้ว่า ปัจจัยที่มีอิทธิพลทางตรงมาจากปัจจัยด้านตัวผู้เรียนเอง โดยผู้เรียนจะต้องมีเจตคติที่ดีต่อวิชาภาษาอังกฤษ จะทำให้นักเรียนเกิดแรงจูงใจใฝ่สัมฤทธิ์ ส่งผลให้ผลสัมฤทธิ์ทางการเรียนวิชาภาษาอังกฤษเพิ่มสูงขึ้น อีกปัจจัยหนึ่งที่สำคัญ คือปัจจัยด้านครูผู้สอนหากครูผู้สอนมีการจัดกระบวนการเรียนการสอนอย่างมีคุณภาพและครูผู้สอนเป็นแบบอย่างที่ดี ไม่ว่าจะเป็นลักษณะการแต่งกาย บุคลิกภาพของครู การยืน การเดิน ท่าทางต่าง ๆ ที่ครูได้ถ่ายทอดมาสู่ผู้เรียน ผู้เรียนจะซึมซับนำเอาแบบอย่างที่ดีมาปรับใช้ และนอกจากนี้แล้วการจัดสภาพแวดล้อมที่เอื้อประโยชน์ต่อการเรียนการสอนยังนับว่าเป็นปัจจัยทางอ้อมที่สามารถส่งผลให้ผลสัมฤทธิ์ทางการเรียนวิชาภาษาอังกฤษสูงขึ้นอีกทางหนึ่งด้วย

จากเหตุผลดังกล่าวข้างต้นนั้น ผู้วิจัยมีวัตถุประสงค์ที่จะศึกษาและสร้างสมการพยากรณ์ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ภาคเรียนที่ 2

ปีการศึกษา 2556 เพื่อนำผลวิจัยที่ได้มาศึกษาความสัมพันธ์ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษและเพื่อสร้างสมการพยากรณ์ผลสัมฤทธิ์ทางการเรียนวิชาภาษาอังกฤษ เพื่อนำมาปรับปรุงแก้ไขนำผลที่ได้ไปพัฒนาการจัดการเรียนรู้ให้ผลสัมฤทธิ์ทางการเรียนวิชาภาษาอังกฤษสูงขึ้น

**วัตถุประสงค์การวิจัย**

 1. เพื่อศึกษาความสัมพันธ์ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ

 2. เพื่อสร้างสมการพยากรณ์ผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ

**สมมติฐานการวิจัย**

1. ปัจจัยด้านนักเรียน ปัจจัยด้านครูผู้สอนและปัจจัยด้านสิ่งแวดล้อม มีความสัมพันธ์ทางบวกกับผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ

2. ปัจจัยด้านนักเรียน ปัจจัยด้านครูผู้สอนและปัจจัยด้านสิ่งแวดล้อมสามารถพยากรณ์กับผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ

**ขอบเขตของการวิจัย**

 **1. ประชากรและกลุ่มตัวอย่างที่ใช้ในงานวิจัย**

1.1 ประชากร คือ นักเรียนที่กำลังศึกษาอยู่ในระดับชั้นประถมศึกษาปีที่ 6 ภาคเรียนที่ 2 ปีการศึกษา 2556 สังกัดสำนักงานเขตพื้นที่การศึกษาประถมศึกษาบึงกาฬ จำนวน 5,049 คน จาก 8 อำเภอ จำนวน 216 โรงเรียน (สำนักงานเขตพื้นที่การศึกษาประถมศึกษาบึงกาฬ. 2556 )

1.2 กลุ่มตัวอย่าง ที่ใช้ในการวิจัยครั้งนี้คือ นักเรียนที่กำลังศึกษาอยู่ในระดับชั้นประถมศึกษาปีที่ 6 ภาคเรียนที่ 2 ปีการศึกษา 2556 สังกัดสำนักงานเขตพื้นที่การศึกษาประถมศึกษาบึงกาฬ จำนวน 371 คน ซึ่งได้มาจากการสุ่มแบบหลายขั้นตอน ( Multi–stage Random Sampling )

 **2. ตัวแปรที่ศึกษา**

2.1 ตัวแปรอิสระ / ตัวแปรพยากรณ์ ได้แก่

2.1.1 ปัจจัยด้านตัวผู้เรียน (Factors Apparent : FA) ประกอบไปด้วยเจตคติต่อวิชาภาษาอังกฤษ ( English Attitude : EA )และแรงจูงใจใฝ่สัมฤทธิ์ (Achievement Motivation : AM)

 2.1.2 ปัจจัยด้านครูผู้สอน (Factors Teachers : FT) ประกอบไปด้วย บุคลิกภาพของครู (Personality of the teacher : PT) และคุณภาพการสอนของครู (Quality of Instruction : QI)

 2.1.3 ปัจจัยด้านสภาพแวดล้อม (Environmental Factors : EF) ประกอบไปด้วย การจัดบรรยากาศในชั้นเรียน (Classroom Atmosphere : CA)

 2.2 ตัวแปรตาม / ตัวแปรเกณฑ์ ได้แก่ ผลสัมฤทธิ์ทางการเรียนวิชาภาษาอังกฤษ

(English Achievement : EAC)

**นิยามศัพท์เฉพาะ**

 **1. ผลสัมฤทธิ์ทางการเรียน** หมายถึง ความรู้หรือทักษะที่ต้องใช้สติปัญญาและสมรรถภาพทางสมองที่ได้รับมาจากการสั่งสอน แสดงออกมาในรูปความสำเร็จสามารถวัดได้โดยการแสดงออกมาทั้ง 3 ด้าน คือพุทธิพิสัย ด้านจิตพิสัย ด้านทักษะพิสัย และใช้แบบทดสอบความสามารถในการเรียนรู้เกี่ยวกับเนื้อหาวิชาที่เรียน

 **2. เจตคติต่อวิชาภาษาอังกฤษ** หมายถึง ความรู้สึกนึกคิด ว่าชอบหรือไม่ชอบ เห็นด้วยหรือไม่เห็นด้วย โดยแสดงออกทางสีหน้า ท่าทาง พฤติกรรมอื่นๆที่เป็นไปได้ทั้งทางบวกและทางลบ เจตคติสามารถเปลี่ยนแปลงได้ขึ้นอยู่กับสังคม สภาพแวดล้อม และสิ่งเร้าที่มากระตุ้นเพื่อให้เกิดการเปลี่ยนแปลง

 **3. แรงจูงใจใฝ่สัมฤทธิ์** หมายถึง ความต้องการที่จะทำสิ่งใดสิ่งหนึ่งให้บรรลุตามวัตถุประสงค์ที่ตั้งใจไว้ตั้งแต่เริ่มแรก เป็นแรงขับที่อยู่ภายในตัวแต่ละคนเพื่อให้สำเร็จอย่างที่ใจตั้งไว้ มีทั้งความสมหวังและผิดหวังขึ้นอยู่กับแรงจูงใจของแต่ละคนมีความแตกต่างกัน และต้องการความเป็นอิสระในการทำงาน ใช้ความพยายามอย่างมุ่งมั่น หาวิธีการแก้ปัญหาและอุปสรรคที่เกิดขึ้นอย่างไม่ย่อท้อ เพื่อให้ตนเองบรรลุมาตรฐานที่ตั้งเอาไว้

 **4. ครู** หมายถึง ผู้ที่ทำหน้าที่ในการอบรมสั่งสอน ให้คำแนะนำ และจัดประสบการณ์เรียนการสอนเพื่อพัฒนาให้ผู้เรียนเกิดความงอกงามสามารถพัฒนาตนเองได้

 **5. บุคลิกภาพของครู** หมายถึง คุณภาพ คุณสมบัติเฉพาะตนของครูผู้สอนวิชาภาษาอังกฤษ ที่แสดงออกมาให้ผู้เรียนได้สังเกตเห็นและมีผลต่อผู้เรียนทั้งทางตรงและทางอ้อม ทำให้ผู้เรียนเกิดพฤติกรรมแสดงออกมาในรูปแบบใดรูปแบบหนึ่ง การแสดงออกของครูผู้สอนที่สามารถสังเกตได้เช่น การแต่งกาย การยืน การเดิน ท่าทาง น้ำเสียง การใช้คำพูด การแสดงออกทางสีหน้าแววตา ฯลฯ และครูยังมีบทบาทในการสอนให้เด็กมีความคิดริเริ่มสร้างสรรค์ รู้จักคิดเป็น แก้ปัญหาเป็น เพื่อให้สามารถดำรงชีวิตอยู่ในสังคมปัจจุบันได้อย่างเหมาะสม และมีความสุขตามควรอัตภาพ ซึ่งการแสดงออกดังกล่าวจะต้องมีความเหมาะสมกับการเป็นครูจะช่วยส่งเสริมบรรยากาศการเรียนรู้ของนักเรียนได้ดีและมีอิทธิพลต่อผลสัมฤทธิ์ทางการเรียนวิชาภาษาอังกฤษสูงหรือต่ำต่อไป

 **6. คุณภาพการสอนของครู** หมายถึง ครูต้องบอกจุดประสงค์การเรียนอย่างชัดเจน และเตรียมการสอน สื่อ อุปกรณ์ที่ใช้ในการสอนอย่างเพียงพอ ครูพยายามให้นักเรียนมีส่วนร่วมในการทำกิจกรรมการเรียน ครูจะต้องมีการเสริมแรงทั้งทางบวกและทางลบ และจะต้องแก้ไขข้อบกพร่องของนักเรียนโดยอาศัยข้อมูลย้อนกลับ จึงจะทำให้ผลสัมฤทธิ์ทางการเรียนของนักเรียนสูงขึ้น

 **7. บรรยากาศในชั้นเรียน** หมายถึง สภาพแวดล้อมในห้องเรียนที่เอื้ออำนวยต่อการเรียนรู้ส่งเสริมให้นักเรียนได้เกิดกระบวนการคิด การเรียนรู้ ซึ่งต้องเป็นห้องเรียนที่มีบรรยากาศอบอุ่น การจัดที่นั่ง อุปกรณ์การสอน และสื่อการสอนจะต้องนำมาใช้ได้อย่างสะดวก ครูนักเรียนเป็นกันเองมีมิตรไมตรีที่ดีต่อกัน ช่วยเหลือซึ่งกันและกัน และครูจะต้องมีหน้าที่สร้างบรรยากาศในการเรียนที่ดีมีปฏิสัมพันธ์ระหว่างผู้สอนกับผู้เรียน และผู้เรียนกับผู้เรียนที่ดี เพื่อกระตุ้นผู้เรียนได้เกิดทักษะการเรียนรู้ที่ดี

**ประโยชน์ที่คาดว่าจะได้รับ**

 1. ผู้บริหาร ครู และผู้ที่เกี่ยวข้องในการจัดการศึกษาในโรงเรียนได้ทราบข้อมูลเกี่ยวกับปัจจัยที่มีอิทธิพลต่อผลสัมฤทธิ์ทางการเรียนของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ และหาแนวทางในการจัดการเรียนการสอนแก่นักเรียนเพื่อให้มีผลสัมฤทธิ์ทางการเรียนวิชาภาษาอังกฤษสูงขึ้นต่อไป

2. ช่วยให้ครูผู้สอนได้ทราบว่า ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษของนักเรียนมีสาเหตุมาจากปัจจัยใดบ้างและสามารถทำนายตัวแปรพยากรณ์ที่จะส่งผลต่อผลสัมฤทธิ์ทางการเรียนวิชาภาษาอังกฤษ เพื่อจะได้นำไปปรับกระบวนการเรียนการสอนด้วยวิธีการที่หลากหลายเพื่อยกระดับผลการเรียนวิชาภาษาอังกฤษของผู้เรียนให้สูงขึ้น